Έλεγχο στα κεντρικά γραφεία της Deutsche Bank πραγματοποιούν από το πρωί οι διωκτικές αρχές που διερευνούν υπόθεση ξεπλύματος μαύρου χρήματος.

Οι γερμανικές δικαστικές Αρχές, σύμφωνα με τις πρώτες πληροφορίες, φέρεται να έχουν ενδείξεις ότι δύο στελέχη της τράπεζας έχουν βοηθήσει πελάτες της να ξεπλύνουν χρήμα από παράνομες δραστηριότητες, μέσω off shore εταιριών.

Περίπου 170 άτομα μεταξύ των οποίων δικαστικές αρχές και άνδρες της αστυνομίας συμμετέχουν στην έρευνα, ενώ έξω από το οικοδομικό τετράγωνο όπου στεγάζονται τα γραφεία της Deutsche Bank, βρίσκονται σταθμευμένα πολλά περιπολικά.

H έρευνα είναι αποτέλεσμα των αποκαλύψεων που ήρθαν στο φως από τη διαρροή των «Panama Papers».

Οι μετοχές της Deutsche Bank έπεσαν 3% μετά την δημοσιοποίηση του ελέγχου, ενώ η εταιρία επιβεβαίωσε ότι η αστυνομία έχει προχωρήσει σε έλεγχο και σε άλλες διάφορες τοποθεσίες στη Γερμανία, προσθέτοντας ότι η εταιρία συνεργάζεται πλήρως.

Κατά τη διάρκεια του ελέγχου οι Αρχές έχουν προχωρήσει στην κατάσχεση ηλεκτρονικών και άλλων εγγράφων.